User:Kolindigo/Translation

Bat-kol (בת-קול) is an organization in Israel for religious Jewish lesbians.

בת-קול - ארגון לסביות דתיות. מקיים מסגרת של תמיכה וערבות הדדית לנשים המבקשות לשלב בין שני חלקים בזהותן העצמית והחברתית - היותן לסביות מחד והיותן דתיות מאידך - ומקדם חינוך לסובלנות ושוויון בחברה הדתית, מתוך מטרה לאפשר ללסביות דתיות ולבני משפחותיהן לחיות חיים מספקים של כבוד ושותפות בתוך החברה הדתית.

בת-קול הוקמה בחורף 2005 על ידי כעשר נשים דתיות לסביות, אשר ביקשו לשמור על זהותן הדתית מצד אחד, ולממש את חייהן כלסביות מצד שני - להקים משפחה המורכבת משתי נשים, כולל גידול ילדים. במסגרת בת-קול מתקיימים מפגשי שיחה קבועים ופעילויות חברתיות שונות ללסביות דתיות לאורך כל השנה, ביניהן קבוצת לימוד ושבת משותפת. מפגשים אלו מהווים מסגרת חברתית חשובה וקבוצת תמיכה וסיוע. בנוסף פועלת בת-קול במישור הציבורי ומעוררת מודעות לנושא הנטייה המינית בחברה הדתית באמצעות פעולות הסברה, ראיונות באמצעי התקשורת, וצעידה כארגון במצעד הגאווה והסובלנות בירושלים.

ביולי 2008, שלוש שנים וחצי לאחר שנוסד, עבר מניין החברות בארגון את ה-150, והוא ממשיך לעלות. לאחר תהליך של ארגון מחדש, בי"ד בתמוז תשס"ח (17.7.08) התכנסה לראשונה מליאת בת-קול, נערכו בחירות פנימיות, ונבחרו חמש חברות הוועדה המנהלת.

לסביות בחברה הדתית
רבים בחברה הדתית תופסים את מימוש הנטייה המינית הלסבית כסותר את אורח החיים הדתי. במקרא נקבע שקיום יחסים בין גברים הוא עוון חמור, אך אין בהלכה היהודית עד לאחר חתימת התלמוד איסור מפורש על קיום יחסים בין נשים. מאוחר יותר הוגדר על ידי הרמב"ם מעשה "נשים המסוללות זו בזו" כאיסור לאו (משנה תורה, הלכות איסורי ביאה, פרק כ"א, הל' ח'-ט').

בשנים האחרונות קמו פרטים וקבוצות שונות מקרב החברה הדתית שביקשו למצוא ולקדם אלטרנטיבות סובלניות ומכילות יותר. נשים לסביות דתיות וגברים הומואים דתיים ביקשו לשמור על אמונתם הדתית ועל אורח חייהם הדתי, אך סירבו להיכנס לקשר זוגי שאין בו אהבה ואינטימיות, לחיות בפרישות או להתכחש לנטייתם המינית. יותר מכך, הם ביקשו למצוא דרך נאותה לקיים זוגיות מספקת ומלאה עם בן זוג מאותו המין ולהקים עמו משפחה.

גברים ונשים אלו הקימו מסגרות תמיכה שונות, בתחילה דרך פורומים באינטרנט, ובהמשך בהתארגנות של הלסביות הדתיות במסגרת בת-קול, ושל ההומואים הדתיים במסגרות שונות. בשנת 2001 יצא הסרט "לפניך ברעדה" המתאר את חייהם של לסביות והומואים יהודים אורתודוקסים בארצות הברית. יציאת הסרט עוררה דיון מורכב בציבור הדתי והעלתה לשיח הרבני את בעיותיהם ומצוקותיהם של הומואים ולסביות בציבור הדתי. כשנתיים לאחר מכן יצא הסרט "את שאהבה נפשי", המתאר את סיפורן של שלוש נשים ישראליות לסביות השומרות על אורח חיים דתי, ומממשות, כל אחת בדרכה, את אהבתה לנשים.

בת-קול, בנוסף להיותה מסגרת חברתית, מנסה לשנות את התפיסות של החברה הדתית בנושא זה, ולקדם את שילובן המלא של לסביות בחברה הדתית.

לקריאה נוספת

 * תמר רותם, קחי לך אשה ותני לה ילד (הארץ, 4.7.08)
 * אח(ר)ים בקרבנו - על מקומם של דתיים הומולסביים בחברה הדתית, זאב שביידל, אקדמות, גיליון י"ז. (PDF)
 * תגובה לאח(ר)ים בקרבנו, עו"ד זיוה אופק, אקדמות, גיליון י"ט. (PDF)
 * ארון בתוך ארון, עירית קורן, הוצאת ידיעות אחרונות, 2003
 * אמא, יש לי משהו לספר לך, דבורה לוז ושרה אבני, הוצאת שופרא, 2000
 * לסביות בהלכה - מאמר הבודק אפשרות הלכתית לחיות כלסבית, זיוה אופק, 2008